《送单青侅》
清代·戴亨

黄钟废己久，秋兰在虚谷。古音谁复考，孤芳媚幽独。

人生不相知，深情向谁告。榛苓望所思，道远隔川陆。

头白甫交欢，旋伤离愁续。相遇一何难，相违一何促。

君歌游子吟，我奏离鸿曲。歌曲声激昂，褰裳野踯躅。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。